歸田園居和陶淵明韻
作者：趙友直
朝代：宋

paragraphs: 舉世墮塵網，我獨愛丘山。
舊業久荒蕪，不去待何年。
棲烏戀故枝，潜魚樂深淵。
物類各有托，予盍歸田園。
决水渠雙注，藏書居數間。
孤松挺後簷，五柳栽門前。
渺渺綴浮雲，淡淡籠輕煙。
蛙鼓池塘畔，鶴唳溪山巔。
微軀足爲樂，稚子堪陪閑。
不受樊籠繫，靈臺復自然。